ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ವಿರ್ಚೊವ್, ರೂಡೋಲ್ಫ್‌
ವಿರ್ಚೊವ್, ರೂಡೋಲ್ಫ್
	1821-1902. ಜರ್ಮನ್ ರೋಗವಿಜ್ಞಾನಿ. ಈಗ ಪೋಲೆಂಡಿಗೆ ಸೇರಿರುವ ಪೊಮೆರಾನಿಯ ಎಂಬಲ್ಲಿ 1821 ಅಕ್ಟೋಬರ್ 13ರಂದು ಜನಿಸಿದ. ಜರ್ಮನ್ ಶರೀರಕ್ರಿಯಾವಿಜ್ಞಾನಿ ಯೋಹಾನೆಸ್ ಪೀಟರ್ ಮ್ಯೂಲರ್ (1801-58) ಎಂಬವನ ಶಿಷ್ಯನಾಗಿ ಬರ್ಲಿನ್ ವಿಶ್ವವಿದ್ಯಾಲಯದಿಂದ ವೈದ್ಯಕೀಯದಲ್ಲಿ ಪದವಿ ಗಳಿಸಿದ (1843). ಯುವ ಶಸ್ತ್ರವೈದ್ಯನಾಗಿ ಲ್ಯೂಕೀಮಿಯ ರೋಗವನ್ನು ಮೊತ್ತಮೊದಲು ನಿದಾನಿಸಿದ (1845). ಈತನ ಉಗ್ರ ರಾಜಕೀಯ ನಿಲವಿನ ಕಾರಣವಾಗಿ ಹುದ್ದೆ ಕಳೆದುಕೊಂಡ. ಹೀಗೆ ಒದಗಿದ ವಿರಾಮ ವೇಳೆಯಲ್ಲಿ ವ್ಯಾಧಿಗ್ರಸ್ತ ಊತಕಗಳ ಸೂಕ್ಷ್ಮದರ್ಶಕೀಯ ಅಧ್ಯಯನದಲ್ಲಿ ಮಗ್ನನಾದ. ಮುಂದೆ ಬರ್ಲಿನ್ನಿನಲ್ಲಿ ರೋಗವೈಜ್ಞಾನಿಕ ಅಂಗರಚನಾ ವಿಜ್ಞಾನದ (ಪ್ಯಾಥಲಾಜಿಕಲ್ ಅನಾಟಮಿ) ಪ್ರಾಧ್ಯಾಪಕ ಹುದ್ದೆಗೆ ನೇಮಕವಾಗುವ ವೇಳೆಗೆ (1850) ಈತನ ವೈದ್ಯಕೀಯ ಚಿಂತನೆಗಳು ಸ್ಫುಟಗೊಂಡಿದ್ದುವು. ಕೋಶಸಿದ್ಧಾಂತ (ಸೆಲ್ ತಿಯರಿ) ವ್ಯಾಧಿಗ್ರಸ್ತ ಊತಕಕ್ಕೂ ಅನ್ವಯಿಸುತ್ತದೆಂದು ತನ್ನ ಗ್ರಂಥದಲ್ಲಿ ಸಾಧಿಸಿದ (1858). ವಿರ್ಚೊವ್‍ನನ್ನು ಸಕಾರಣವಾಗಿಯೇ ಕೋಶೀಯರೋಗ ವಿಜ್ಞಾನದ ಜನಕನೆಂದು ಪರಿಗಣಿಸಲಾಗುತ್ತಿದೆ. ಹೀಗೆ, ಒಂದು ಶತಮಾನಾನಂತರ ಅರಳಿದ ಆಣವಿಕ ಜೀವವಿಜ್ಞಾನದ ಅಭಿವರ್ಧನೆಗೆ ಕೋಶೀಯ ರೋಗವಿಜ್ಞಾನವೊಂದು ಜಿಗಿಹಲಗೆಯಾಯಿತು. “ಎಲ್ಲ ಕೋಶಗಳೂ ಕೋಶಜನ್ಯವಾದವೇ” ಎಂಬುದು ಈತನ ಪ್ರಸಿದ್ಧ ಸೂಕ್ತಿ.

	ಲೂಯಿ ಪಾಸ್ತರ್ (1822-95) ಸಮಕಾಲೀನವಾಗಿ ಮಂಡಿಸಿದ್ದ ವ್ಯಾಧಿಯ ಜೀವಾಂಕುರ ಸಿದ್ಧಾಂತವನ್ನು (ಜರ್ಮ್ ತಿಯರಿ) ವಿರ್ಚೊವ್ ನಿರಾಕರಿಸಿದ. ಇದು ಹೇಗೂ ಇರಲಿ, ಉಭಯ ಪ್ರಕಾರಗಳ ರೋಗಗಳೂ ಇವೆಯೆಂದು ಈಗ (2004) ತಿಳಿದಿದೆ. ಆದರೆ ಅಂದು ವಿರ್ಚೊವ್‍ನ ದೃಢಚಿಂತನೆಗಳ ಮತ್ತು ಹಠಮಾರಿತನದ ಫಲವಾಗಿ ಆತ ಬಹುತೇಕ ಒಂಟಿಯಾದ. ಎಂದೇ ಜೀವವಿಜ್ಞಾನ ಕ್ಷೇತ್ರ ತೊರೆದು ಮಾನವಶಾಸ್ತ್ರ (ಆಂತ್ರೊಪಾಲಜಿ) ಮತ್ತು ಪುರಾತತ್ತ್ವ(ಆರ್ಕಿಯಾಲಜಿ) ಕ್ಷೇತ್ರಗಳಲ್ಲಿ ಮೂಲಭೂತ ಸಂಶೋಧನಮಗ್ನನಾದ. ಟ್ರಾಯ್ ನಗರದ ಉತ್ಖನನದಲ್ಲಿ ಈತನ ಪಾತ್ರವಿತ್ತು.

	ಮಾನವಶಾಸ್ತ್ರಾಧ್ಯಯನ ಈತನಿಗೆ ಒಂದು ಅಂಶ ಸ್ಪಷ್ಟಪಡಿಸಿತು: ಉಚ್ಚ ನೀಚ ಜನಾಂಗಗಳೆಂಬ ವಿಭೇದೀಕರಣ ನಿಸರ್ಗದಲ್ಲಿ ಅಮಾನ್ಯ. ಫಲವಾಗಿ ವ್ಯಾಧಿಗ್ರಸ್ತ ವ್ಯಕ್ತಿಯ ಶುಶ್ರೂಷೆಗಿಂತಲೂ ಅಂಥ ಸಮಾಜದ ಸುಧಾರಣೆ ತೀವ್ರ ಅಗತ್ಯ ಎಂಬ ನಂಬಿಕೆ ದೃಢವಾಗಿ ಬೇರುಬಿಟ್ಟಿತು. ಈ ನಿಟ್ಟಿನಲ್ಲಿ ವಿರ್ಚೊವ್ ರಾಜಕೀಯ ಪ್ರವೇಶಿಸಿ ಪ್ರಷ್ಯನ್ ಲೋಕಸಭೆಗೆ (ಪಾರ್ಲಿಮೆಂಟ್) ಆಯ್ಕೆಗೊಂಡ (1862). ಜರ್ಮನಿಯ ಏಕೀಕರಣವಾದ ಬಳಿಕ ರೈಚ್‍ಸ್ಟ್ಯಾಗ್‍ಗೂ ಚುನಾಯಿತನಾದ (1880). 

	ಜರ್ಮನಿಯ ಉದಾರವಾದೀ ಪಕ್ಷದ (ಜರ್ಮನ್ ಲಿಬರಲ್ ಪಾರ್ಟಿ) ಒಬ್ಬ ಸಕ್ರಿಯಾತ್ಮಕ ಸದಸ್ಯ ವಿರ್ಚೊವ್. ಇದರ ಸದಸ್ಯಸಂಖ್ಯೆ ಬಲುಕಡಿಮೆ. ಆದರೂ ತನ್ನ ನಿಲವಿನಿಂದ ಹಾಗೂ ವಾದವೈಖರಿಯಿಂದ ಈತ ಆ ಸಾಮ್ರಾಜ್ಯದ ಪ್ರಥಮ ಚಾನ್ಸಲರ್  ಬಿಸ್ಮಾರ್ಕ್‍ನ (1815-90) ಪ್ರತಿರೋಧ ಎದುರಿಸಬೇಕಾಯಿತು. ವಿರ್ಚೊವ್‍ನ ಸಾಮಾಜಿಕ ಕಳಕಳಿ ಆ ಮಟ್ಟದ್ದಾಗಿತ್ತು. ಆದರೂ ಈತ ಸಮಾಜವಾದಿ ಆಗಿರಲಿಲ್ಲ. ಡಾರ್ವಿನ್‍ನ (1809-82) ವಿಕಾಸವಾದವನ್ನು, ಇದು ಸಮಾಜವಾದೀಯ ಎಂಬ ಕಾರಣಕ್ಕಾಗಿ, ತೀವ್ರವಾಗಿ ತಿರಸ್ಕರಿಸಿದ. ಇತ್ತ ಬಿಸ್ಮಾರ್ಕ್ ಸಾಮಾಜಿಕ ಸುಧಾರಣೆಯನ್ನು ಸರ್ಕಾರದ ನೀತಿಯಾಗಿ ಅನುಷ್ಠಾನಿಸಲು ಮುಂದಾದಾಗ ವಿರ್ಚೊವ್‍ನ ಪಕ್ಷ ಕುಸಿಯಿತು. ಮುಂದಿನ ಚುನಾವಣೆಯಲ್ಲಿ ಈತ ತನ್ನ ಲೋಕಸಭಾ ಸದಸ್ಯತ್ವವನ್ನು ಕಳೆದುಕೊಂಡ. 1902 ಸೆಪ್ಟಂಬರ್ 5ರಂದು ಬರ್ಲಿನ್ನಿನಲ್ಲಿ ನಿಧನಾದ.	
				
	(ಎಸ್.ಕೆ.ಎಚ್.; ಎಸ್.ಜೆ.ಎನ್.)
   *

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ